Diari Oficial de la Generalitat Valenciana


Sumari del DOGV 6126, del 20-10-2009 (2009/11280)

RESOLUCIÓ de 13 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord marc de col·laboració entre la Conselleria de Sanitat, l'Agència Valenciana de Salut i el Consell General de Col·legis de Metges de la Comunitat Valenciana per a la integració òptima dels facultatius estrangers en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6126

Data del DOGV
:   20-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11469


Data del document
:   13-10-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Agència Valenciana de Salut
    * Conselleria Sanitat
    * cooperació administrativa
    * treballador migrant
    * col·legi professional
    * metge

RESOLUCIÓ de 13 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació de l'acord marc de col·laboració entre la Conselleria de Sanitat, l'Agència Valenciana de Salut i el Consell General de Col·legis de Metges de la Comunitat Valenciana per a la integració òptima dels facultatius estrangers en la Comunitat Valenciana.  
 [2009/11141]  
La Conselleria de Sanitat, l'Agència Valenciana de Salut i el Consell General de Col·legis de Metges de la Comunitat Valenciana han subscrit, després de la tramitació prèvia reglamentària, el 18 de juliol de 2009, un acord marc de col·laboració per a la integració òptima dels facultatius estrangers en la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat en el Registre de Convenis de la Generalitat amb el número 1882/2009, i que figura com a annex d'esta resolució.  
València, 13 d'octubre de de 2009.- El director general de Relacions amb les Corts i Secretariat del Consell: Ángel Mompó Romero  
Acord marc de col·laboració entre la Conselleria de Sanitat de la Generalitat Valenciana, l'Agència Valenciana de Salut i el Consell General de Col·legis de Metges de la Comunitat Valenciana per a la integració òptima dels facultatius estrangers en la Comunitat Valenciana.   
València, 18 de juliol de 2009  
Reunits  
D'una banda, Manuel Cervera Taulet, conseller de Sanitat de la Generalitat Valenciana, d'acord amb el que disposen els articles 27 i 28 de la Llei 5/1983, de 30 de desembre, del Consell, segons establix l'article17.f) de la Llei 5/1983, de 30 de desembre del Consell, i l'article 54 bis del text refós de la Llei de la Hisenda Pública de la Generalitat Valenciana,  
Així mateix, com a president del Consell d'Administració de l'Agència Valenciana de Salut, facultat per a la firma d'este conveni, en virtut de l'Acord d'1 de febrer de 2007 del Consell d'Administració de l'Agència Valenciana de Salut pel qual es deleguen competències en el president del Consell d'Administració i en el director gerent de l'Agència Valenciana de Salut, publicat en el Diari Oficial de la Comunitat Valenciana de data 19 de febrer de 2007, d'acord amb els articles 26 i 27 de la Llei 3/2003, de 6 de febrer, d'Ordenació Sanitària.  
D'una altra banda, Vicente Alapont Raga en representació del Consell General de Col·legis de Metges de la Comunitat Valenciana, d'acord amb el que disposa l'article 18 dels seus Estatuts  
Els intervinents, que actuen en l'exercici dels càrrecs respectius, en la representació que ostenten i reconeixent-se recíprocament capacitat legal suficient per a formalitzar este acord marc de col·laboració, acorden subscriure'l i s'obliguen en els termes que conté, a este efecte,   
Manifesten  
I. Que la Generalitat té entre els objectius prioritaris la protecció i l'ajuda d'aquells sectors que requerixen una atenció especial. Per això, es tendix a establir els mitjans idonis i necessaris que coadjuven a aconseguir una adequada integració social i professional.  
II. La Conselleria de Sanitat, d'acord amb el que establix el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, té assignades les competències en matèria de sanitat i formació especialitzada en Ciències de la Salut.  
III. Que el Consell General de Col·legis de Metges de la Comunitat Valenciana, és una corporació de Dret Públic emparada per la Llei i reconeguda per l'Estat, amb personalitat jurídica pròpia i plena capacitat per al compliment dels seus fins.  
IV. Que l'oportunitat i la conveniència de subscriure este conveni es fonamenta en la necessitat de recolzar la participació del Consell General de Col·legis de Metges de la Comunitat Valenciana, en les actuacions d'interés sanitari que afavorisquen la integració de la població immigrant en l'àmbit de la Comunitat Valenciana i de la seua millor adaptació professional als llocs de treball que ocupen, en qualsevol dels àmbits.  
D'acord amb tot el que s'ha exposat, les parts intervinents firmen este acord marc de col·laboració que es desenvoluparà d'acord amb les següents  
Clàusules  
Primera. Objecte  
Este acord marc de col·laboració entre la Conselleria de Sanitat, l'Agència Valenciana de Salut i el Consell General de Col·legis de Metges de la Comunitat Valenciana té com a objecte establir els termes de col·laboració entre ambdues per a la realització d'actuacions tendents a la més immediata i completa integració professional dels metges immigrants, a fi d'augmentar la sensibilització social davant d'este col·lectiu, corregir les possibles situacions d'exclusió i dotar este col·lectiu dels coneixements de tipus sociocultural, lingüístic i en particular del maneig de conceptes de caràcter professional, tant en la vessant tècnica com en la de deontologia professional.  
Segona. Desenvolupament del conveni marc  
La Conselleria de Sanitat i l'Agència Valenciana de Salut, col·laborarà amb aquelles activitats del Consell General de Col·legis de Metges de la Comunitat Valenciana dirigides a la realització de les actuacions assenyalades en la clàusula anterior.  
Tercera. Obligacions de les parts  
El Consell General de Col·legis de Metges de la Comunitat Valenciana podrà participar en els programes, els projectes i les accions d'integració professional dels metges immigrants per mitjà de la cooperació bilateral entre eixa entitat i la Conselleria de Sanitat.   
La Conselleria de Sanitat i l'Agència Valenciana de Salut promourà que els professionals llicenciats en Medicina i Cirurgia membres dels Col·legis Oficials de Metges pertanyents al Consell General de Col·legis de Metges de la Comunitat Valenciana puguen accedir a aquells cursos, màsters o diplomes sobre polítiques actives d'integració professional, especialment entre aquells professionals acabats de llicenciar o que es troben en situació de desocupació.  
Quarta. Instruments de cooperació  
El Consell General de Col·legis de Metges de la Comunitat Valenciana podrà participar activament en els instruments d'integració professional dels metges immigrants previstos per la Generalitat Valenciana.   
Cinquena. Participació en el curs d'adaptació al sistema sanitari nacional i comunitari del Pla Integra  
La Conselleria de Sanitat, a través de l'Escola Valenciana d'Estudi de la Salut (EVES), facilitarà professorat i material didàctic per a impartir el mòdul I - Assistència Sanitària Pública - del Curs d'Adaptació al Sistema Sanitari Nacional i Comunitari (Pla Integra) que s'impartix en el Col·legi Oficial de Metges de València, i que s'acompanya com a Annex I, així com d'aquells cursos que es puguen impartir en la resta de Col·legis Oficials de Metges de la Comunitat Valenciana sobre esta matèria.  
Sisena. Col·laboració en els cursos de reciclatge professional del Pla Integra   
L'Agència Valenciana de Salut, facilitarà l'accés als Centres Assistencials amb Docència MIR acreditada als professionals llicenciats en Medicina i Cirurgia membres dels Col·legis Oficials de Metges pertanyents al Consell General de Col·legis de Metges de la Comunitat Valenciana per a realitzar estades formatives amb l'objecte de realitzar una adaptació als coneixements i habilitats necessàries per a fer el seu treball com a professional especialista o per a preparar la prova d'homologació que poguera exigir el Ministeri de Sanitat per a l'homologació del seu títol d'especialista obtingut en el país d'origen. La participació d'estos professionals en els esmentats programes de formació, serà aprovada pel Centre Assistencial, a proposta del Col·legi de Metges on estiguera col·legiat, i amb el vistiplau del gerent de l'Agència Valenciana de Salut.  
Setena. Inclusió de la imatge gràfica   
En tots els elements que donen publicitat o difonguen, per qualsevol mitjà, les activitats que es facen en el marc d'este conveni, s'inserirà la imatge gràfica de cada una de les parts.   
Huitena. Coordinació  
El Consell General de Col·legis de Metges de la Comunitat Valenciana, conseqüent amb les polítiques que comporta la dinàmica de gestió per a possibilitar l'adaptació professional de la població mèdica immigrant, realitzarà les actuacions descrites en este instrument jurídic, sota la coordinació de la Conselleria de Sanitat.  
Novena. Comissió mixta de seguiment  
S'establix una comissió mixta de seguiment d'este instrument, a fi de determinar el contingut dels projectes a abordar en l'exercici corresponent.   
La comissió de seguiment està constituïda per part de la Conselleria de Sanitat i l'Agència Valenciana de Salut pel gerent de l'Agència Valenciana de Salut, el subsecretari de la Conselleria de Sanitat i el director de l'Escola Valenciana d'Estudis de la Salut, o persones que designe per a la seua substitució. Per part del Consell General de Col·legis de Metges de la Comunitat Valenciana, els tres presidents dels Col·legis que l'integren o persones que designen per a la seua substitució.  
La Comissió es reunirà, almenys, dos vegades a l'any.  
Deu. Efectivitat i vigència de l'acord  
Este acord tindrà una vigència d'un any a comptar des de la seua firma.   
Onze. Causes de resolució  
Seran causes de rescissió d'este acord:  
- L'incompliment manifest de les obligacions assumides per qualsevol de les parts  
- L'acord mutu de les parts  
- La denúncia expressa d'una de les parts, amb avís previ de, com a mínim, tres mesos  
- La desaparició de les circumstàncies que van donar origen a l'acord  
I perquè conste als efectes previstos firmen en dos exemplars el conveni marc de col·laboració, en el lloc i la data indicats a l'encapçalament d'este document.  
El president del Consell General de Col·legis de Metges de la Comunitat Valenciana.  
Vicente Alapont Raga  
El conseller de Sanitat de la Generalitat Valenciana  
Manuel Cervera Taulet  
Annex I  
Programa detallat del Curs d'Introducció al Sistema Sanitari  
I. Introducció (DGI):  
Entorn social, polític, laboral, econòmic i lingüístic a Espanya i la Comunitat Valenciana  
M. Ángeles Ezquer. Direcció General d'Immigració - 4 h  
- Mòdul I. Assistència sanitària pública (EVES)  
El Sistema Nacional de Salut  
La Conselleria de Sanitat: estructura i funció  
Alfonso Bataller Vicent. Subsecretari de la Conselleria de Sanitat - 2 h.  
L'Agència Valenciana de Salut:  
Departaments de salut  
Assistència primària i especialitzada  
Assistència urgent  
Gregorio Gómez Soriano. director d'Assistència Sanitària de Zona II - 2 h.  
Documentació oficial  
Guillermo Aranda Pardo. Servici Jurídic de la Conselleria de Sanitat. - 2 h.  
Prescripció farmacèutica i ortoprotètica  
Manuel Pascual de la Torre. Oficina de Gestió d'Abulcassis - 2 h.  
Transport sanitari  
Guillermo Aranda Pardo. Servici Jurídic de la Conselleria de Sanitat. 2 h.  
Incapacitat laboral  
Tipus  
Control  
Inspecció  
Joaquín Andani Cervera. Àrea d'Inspecció, Avaluació i Ordenació Sanitària. - 2 h.  
Minusvalidesa i dependència  
José Pascual Bueno. EVES - 2 h.